เร่งนำเครื่องขุดเจาะ ขึ้นไปบนดอยผาหมี เพื่อค้นหาและช่วยชีวิตผู้ฝึกสอนและทีมนักฟุตบอล 13 คน
เจ้าหน้าที่ทหารจากกองพันบินที่ 41 ศูนย์การบินทหารบก จังหวัดลพบุรี เร่งนำเครื่องขุดเจาะ ขึ้นไปบนดอยผาหมี เพื่อค้นหาและช่วยชีวิตผู้ฝึกสอนและทีมนักฟุตบอล 13 คน  ขณะที่ธารน้ำใจจากคนไทยทั่วประเทศ ยังคงหลั่งไหล โดยการส่งมอบสิ่งของบริจาคไปช่วยสนับสนุนภารกิจให้เจ้าหน้าที่ ช่วยเหลือผู้ที่ติดค้างอยู่ในถ้ำหลวง ขุนน้ำนางนอน ให้ออกมาได้อย่างปลอดภัย

เจ้าหน้าที่ทหารจากกองพันบินที่ 41 ศูนย์การบินทหารบก ลพบุรี ยังคงอยู่ระหว่างเตรียมขนย้ายอุปกรณ์การช่วยเหลือ อาทิ รถเกรดปรับพื้นที่และเครื่องขุดเจาะขึ้นเฮลิคอปเตอร์ไปขุดเจาะบริเวณดอยผาหมี เพื่อค้นหาและช่วยเหลือผู้ฝึกสอนและนักฟุตบอลทีมเยาวชนหมูป่าอะคาเดมี ที่ยังคงติดอยู่ในถ้ำหลวง ขุนน้ำนางนอน จังหวัดเชียงราย หลังจากเมื่อวานนี้ได้นำเฮลิคอปเตอร์ขนย้ายรถแบคโฮขึ้นไปล่วงหน้าแล้ว โดยแผนการทำงานหลังจากที่สามารถขนย้ายเครื่องขุดเจาะขึ้นไปได้ จะนำรถเกรดปรับพื้นที่เพื่อนำเครื่องขุดเจาะวางลง ก่อนเจาะขยายโพรงถ้ำที่สำรวจพบให้กว้างและให้เจ้าหน้าที่ที่ปฏิบัติงานอยู่บนดอยทำงานได้สะดวกยิ่งขึ้น และระหว่างเตรียมขนย้ายจะต้องสำรวจสภาพอากาศ ทั้งจุดขึ้นบินและปลายทาง ที่จะนำเครื่องขุดเจาะลงจอด ว่าจะมีสภาพอากาศที่เอื้ออำนวยหรือไม่ โดยจะมีการประเมินจากนักบิน หากสภาพอากาศเปิด ก็จะสามารถทำให้การปฏิบัติหน้าที่ได้สะดวกและรวดเร็วมากยิ่งขึ้น ซึ่งล่าสุดเจ้าหน้าที่ได้ทำการทดลองขึ้นบิน ในเบื้องต้นแล้ว

ส่วนคนไทยจากหลายพื้นที่ทั่วประเทศ ยังคงร่วมส่งธารน้ำใจ โดยมอบสิ่งของบริจาคสนับสนุน เจ้าหน้าที่ในการเข้าช่วยเหลืออย่างต่อเนื่อง โดยของบริจาค อาทิ เวชภัณฑ์และยารักษาโรค ไฟฉาย  นมกล่องและยาสามัญประจำบ้าน ทั้งหมดได้ถูกจัดส่งมาไว้ที่ องค์การบริหารส่วนตำบล หรือ อบต.โป่งผา อำเภอแม่สาย จังหวัดเชียงราย โดยว่าที่ร้อยโท ธัชชัย ธีรเวโรจน์ ปลัด อบต.โป่งผา ปฏิบัติหน้าที่นายก อบต.โป่งผา กล่าวว่า ดีใจที่ได้เห็นน้ำใจและความสามัคคีของคนไทยที่มีให้กัน และขณะนี้ยังต้องการรับสิ่งของบริจาค เช่น เครื่องดื่มชูกำลังและเสื้อผ้า สำหรับให้เจ้าหน้าที่ที่ปฏิบัติงานได้ผลัดเปลี่ยน เนื่องจากทุกคนยังคงปฏิบัติภารกิจอย่างต่อเนื่อง ซึ่งเสื้อผ้าจะเป็นประโยชน์ สำหรับผู้ปฏิบัติงานอย่างยิ่ง